Pta-inwoners gemaan oor waterverbruik  (Foto: Andres Siimon / Unsplash) ŉ Paar woonbuurte in Pretoria sit steeds sonder water ná ŉ kragonderbreking Vrydag by Rand Water se Mapleton-pompstasie. Volgens Themba Fosi, Tshwane se burgemeesterskomiteelid vir nutsdienste en streeksbedrywighede, word die status van reservoirs en die waternetwerk noukeurig dopgehou, veral in die ooste van Pretoria. “Daar is watervloei na die meeste gebiede, maar ons het steeds nie genoeg kapasiteit opgebou om stabiele watervoorsiening aan alle kliënte en veral hoogliggende gebiede te verskaf nie. “Die uitdagings met Rand Water se toevoer aan die stad het veroorsaak dat dit langer as gewoonlik neem om volle toevoer te herstel. Hierdie vertragings word verhoog as gevolg van hoë gebruik van water in gebiede waar die toevoer teruggekeer het.” Fosi het gesê die stad se bestuur het met Rand Water geskakel om maniere te ondersoek om herstel te bespoedig. “Rand Water het gesê hy het maksimum druk op ons toevoerlyn toegepas, maar ons werk nog saam met hulle om te kyk of daar nog iets is wat gedoen kan word. “Ek wil inwoners vra om asseblief te probeer om hul watergebruik te beperk totdat ons waterstelsel ten volle herstel het. As ons nou minder water kan gebruik, sal dit ons waterreservoirs vinniger laat herstel en water toelaat om gebiede te bereik wat nog nie hul toevoer teruggekry het nie.” Rand Water se Mapleton-pompstasie het Vrydag ŉ kragonderbreking gehad wat ŉ reuse-uitwerking op die Vlakfontein-reservoir, wat water aan die Tshwane-metro lewer, gehad het. Volgens die Tshwane-metro was vandalisme die oorsaak van die kragonderbreking. Die metro het ŉ beroep op inwoners gedoen wat wel water het om dit spaarsaam te gebruik om die reservoirs die geleentheid te gee om genoegsaam te herstel. “Inwoners word aangeraai om nie water in baddens, emmers of enige ander houers te tap en te stoor wanneer die waterdruk herstel nie, aangesien dit die proses om watertoevoer na alle inwoners te herstel erg belemmer.”